Roráty v Katedrále svätého Víta v Prahe. **Roráty** (iné názvy: **rorátna** [**svätá**] **omša** alebo **rorátová** [**svätá**] **omša**, skôr ľudovo: *anjelská omša*) je v západnej liturgickej tradícii forma rannej votívnej mariánskej omše v adventnom období. Ide o bohoslužbu slávenú najmä pred východom Slnka, len za svetla sviečok a s úvodnou antifónou *Rorate caeli desuper*. Neslávia sa počas nediel.

Termín roráty označuje aj spevy počas týchto bohoslužieb. V českom prostredí sa zachovali staré rorátne spevy typické archaickými hudobnými prvkami.

Roráty majú pripomínať Izaiášovo proroctvo o mesiášovi, započaté zvestovaním archanjela Gabriela Panne Márii.

Názov
-----

*Rorate caeli* latinský text 
Označenie „roráty" (lat. *rorate*, z *roro* – rosiť, kvapkať) pochádza z piesne *Rorate coeli desuper* (*Roste, nebesia, z výsosti* / *Roste, nebesia, z hora* / *Dajte rosu ó nebesá*, ktorá je predpísaná na štvrtú adventnú nedeľu.). 

Pôvodne nadviazali na omšu zvanú „zlatá omša" (lat. *Missa Aurea*) a takto bývajú niekedy označované aj dnes. Ďalšie latinské pomenovanie je *missa de missis*. Na základe evanjelia zo sviatku Zvestovania Pána (Lk 1,26 – 38) sa niekedy nazývajú aj ako *anjelská omša.*

História
--------

Na území strednej Európy siaha tradícia rorát do 13. storočia. Deväť dní pred Narodením Pána sa slávil sviatok Zvestovania Pána. V tento deň sa pred východom Slnka konala tzv. zlatá omša (lat. *Missa Aurea*), o ktorej prvé zmienky pochádzajú z Kláštora svätého Gotharda z Hildesheimu. Táto omša však nemala charakter rorátnej omše.

Neskôr bolo ranné slávenie rozšírené na celé adventné obdobie, pričom mariánsky charakter adventu sa v Európe rozšíril asi z hispánskej cirkvi a ambroziánskeho rítu. Formulár a čítania v zimné kántrové dni boli prevzaté zo štvrtej adventnej nedele, ktorej úvodný spev začína: *„Rorate coeli desuper…"* Spočiatku sa konali prevažne v adventné soboty, avšak zvyk sa rozšíril aj na iné dni. Rozšírené boli najmä v Čechách a v Nemecku, no postupne sa rozšírili aj do Poľska.

K omšiam sa v Česku pripojila tradícia liturgického spevu, zvlášť v prostredí kališníctva (t .j. umiernených husitov). Rorátne spevy slávili najmä literátske bratstvá. Ustálila sa aj forma rorát, ktoré tvoril introit (*Rorate coeli desuper*), modlitba (*Deus qui de Beatae Mariae*), biblických čítaní (Iz 7,10 – 15 alebo Iz 2,1 – 5), graduál (Ž. 23,7 alebo 18,6; 144,18), sekvencia (*Mittit ad Virginem*) a evanjelium (Lk 1,26 – 38), ofertórium (*Ave Maria*), modlitba nad darmi, antifóna na prijímanie a po ňom.

Rozkvet rorátov nastal v 16. storočí, keď dochádzalo k zakladaniu literátskych bratstiev, resp. tzv. roratistov. Slávené boli roráty ako votívne (zásľubné omše) k cti a sláve Panny Márie, ako *missae votivae solemnis* alebo ako súkromné *missae votivae privatae.* Rušenie bratstiev v roku 1783 za jozefínskych reforiem, znamenalo úpadok rorátov ako takých. Od 20. storočia existujú snahy o obnovu tradície rorátov, hoci liturgické predpisy po Druhom vatikánskom koncile neumožňujú plnú kontinuitu so staršou formou. Podľa Všeobecných smerníc k Rímskemu misálu sa ako votívne omše povoľujú vo všedné dni až do 16. decembra (t. j. v prvej časti adventu), najlepšie s čítaniami z dní v týždni.

Symbolika
---------

Roráty pre katolíkov symbolizujú, že kým Kristus neprišiel na túto Zem, ľudstvo kráčalo v tmách a práve Kristus priniesol svetlo vykúpenia. V tomto diele mala zohrať svoju úlohu aj Panna Mária, skrze ktorú prišiel Kristus na Zem. Postavu Panny Márie tu Cirkev velebí ako radosť Izraela a vznešenú dcéru Siona.

Pred začiatkom rorátnej omše si môže veriaci zapáliť svoju sviecu od pripravenej sviece. Počas odpaľovania môže potichu povedať slová *„Sum paratus ad adventum Dei"* – Som pripravený na príchod Boha.

Referencie
----------

1. 1 2 3  DIAN, Daniel. *Roráty - historické pozadie* [online]. Bratislava: TK KBS, 2020-11-26, [cit. 2021-10-31]. Dostupné online.
2. 1 2  roráty. In:  *Pravidlá slovenského pravopisu*. 4. nezmenené vyd. Bratislava : Veda, 2013. Dostupné online. ISBN 978-80-224-1331-2.
3. 1 2 3  Mše andělská. In: BURGER, Rupert. *Liturgický slovník*. Praha : Vyšehrad, 1999. ISBN 978-80-7021-965-2. S. 297 – 298.
4. 1 2  roráty. In:  *Ottova všeobecná encyklopédia v dvoch zväzkoch M-Ž*. Bratislava : Agentúra Cesty, 2006. ISBN 80-969159-4-0. S. 332.
5. ↑  roráty. In:  *Všeobecná encyklopedie v osmi svazcích*. Sv. 6. p/r. Praha : Diderot, 1999. ISBN 80-902555-8-2. S. 429.
6. 1 2  roráty. In:  *Malá československá encyklopedie*. Sv. Pom – S. Praha : Academia, 1987. S. 366.
7. ↑  Iz 45,8. Dostupné online [cit. 2021-11-1]
8. ↑  Roráty. In:  *Nový velký ilustrovaný slovník naučný*. Svazek XVI. Renk Ant – Šorm Fr. Praha : Gutenberg Verlag, 1932. S. 30.
9. 1 2  FILIPEK, Andrej. roráty, rorátna sv. omša. In:  *Stručný katolícky teologický slovník*. Ed. Ján Ďurica. Trnava : Dobrá kniha pre Teologickú fakultu Trnavskej univerzity, 2015. ISBN 978-80-7141-955-6. S. 812.
10. 1 2 3  ŠALAMON, Kristián. *Roráty – História a liturgické usmernenie* [online]. Rehoľa dominikánov na Slovensku, 2017-12-10, [cit. 2021-10-31]. Dostupné online.
11. ↑  HENRY, H. T. Rorate Coeli. In:  *The Catholic Encyclopedia*. Vol. 13. Revelation – Simon Stock. New York : Robert Appleton Company; The Encyclopedia Press, 1913. [Cit. 2023-12-12]. Dostupné online. S. 183.
12. ↑  VATRTOVÁ, Lenka. Tradícia rorátov je na Slovensku stále živá. *Katolícke noviny* (Bratislava: Spolok svätého Vojtecha), 09.12.2020. Dostupné online [cit. 2021-11-01].
13. 1 2 3 4 5 6 7 8  KONIECZNY, Mariusz. RORATY. In:  *Encyklopedia katolicka*. Tom XVII. Repulika – Serbia. Lublin : Towarzystwo Naukowe Katolickiego Uniwersytetu Lubelskiego, 2012. ISBN 978-83-7306-567-3. S. 292 – 293.
14. ↑  MIKSZÁTH, Kálmán. *Príbeh mladého Nostického s Marou Tóthovou*. Preklad Karol Wlachovský. Bratislava : Marenčin PT, 2017. ISBN 978-80-8114-377-9. S. 453.
15. 1 2  Roráty. In: BURGER, Rupert. *Liturgický slovník*. Praha : Vyšehrad, 1999. ISBN 978-80-7021-965-2. S. 430.
16. ↑  Roráty. In: VAVŘINOVÁ, Valburga. *Malá encyklopedie Vánoc*. Praha : Libri, 2000. ISBN 80-85983-81-8. S. 34.

Ďalšia literatúra
-----------------

* RADLINSKÝ, Andrej Ľudovít. *Náboženské výlevy: poučná a obradná modlitebná kniha s jednotným cirkevným spevníkom pre katolíckeho kresťana na používanie v kostole i doma*. Trnava : Spolok svätého Vojtecha, 1945. S. 271 a nasl.  (staršia liturgická úprava rorát)

Pozri aj
--------

* advent
* omša (bohoslužba)
* *Rorate coeli desuper*
* Krvavé roráty (dielo Jozefa Varinského)